SET ปิดเช้ารูด 16 จุด กังวลเฟดเร่งขึ้นดอกเบี้ย-ยอดติดเชื้อโควิดในปท.พุ่ง
SET ปิดเช้ารูด 16 จุด กังวลเฟดเร่งขึ้นดอกเบี้ย คาดอาจจะเป็นในเดือน มี.ค.นี้ อีกทั้งวันนี้ผู้ติดเชื้อโควิดในปท.เร่งตัวขึ้นมาอีกครั้ง กดดันหุ้นในกลุ่มเปิดเมืองและกลุ่มท่องเที่ยว ช่วงบ่ายคาดตลาดยังแกว่งลบ ให้แนวต้าน 1,670 จุด แนวรับ 1,654 จุด และ 1,640 จุด
6 ม.ค. 2565

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยเช้านี้ร่วงลงแรงตามทิศทางเดียวกับตลาดหุ้นต่างประเทศ หลังรายงานการประชุมของธนาคารกลางสหรัฐ (เฟด) ส่งสัญญาณปรับขึ้นดอกเบี้ยเร็วกว่าคาด หรืออาจจะเป็นในเดือน มี.ค.นี้ รวมทั้งระบุว่าจะปรับลดขนาดงบดุลบัญชี (Balance Sheet) ทันทีที่ขึ้นดอกเบี้ย ซึ่งเรื่องนี้ตลาดฯ ไม่ได้รับรู้ล่วงหน้า หรือ price in มาก่อน จึงเกิดการลดน้ำหนักลงทุนในตลาดหุ้น ส่งผลให้สินทรัพย์เสี่ยงทั่วโลกปรับตัวลง
ทั้งนี้ประกอบกับในบ้านเราสถานการณ์การระบาดโควิด-19 ที่มีการแพร่ระบาดโควิดสายพันธุ์ใหม่โอมิครอน ทำให้จำนวนผู้ติดเชื้อโควิดวันนี้เร่งตัวขึ้นมาอีกครั้ง กดดันหุ้นในกลุ่มเปิดเมืองและกลุ่มท่องเที่ยว ซึ่งยังต้องเฝ้าระวังช่วง 7-14 วันจากนี้
สำหรับแนวโน้มการลงทุนช่วงบ่ายคาดว่าตลาดยังแกว่งตัวในแดนลบ พร้อมให้แนวต้านที่ 1,670 จุด แนวรับที่ 1,654 จุด และ 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,610.99 ล้านบาท ปิดที่ 142.50 บาท ลดลง 3.50 บาท
EA มูลค่าการซื้อขาย 2,588.15 ล้านบาท ปิดที่ 98.25 บาท ลดลง 1.00 บาท
KCE มูลค่าการซื้อขาย 1,862.35 ล้านบาท ปิดที่ 84.50 บาท ลดลง 4.00 บาท
BANPU มูลค่าการซื้อขาย 1,762.09 ล้านบาท ปิดที่ 11.00 บาท เพิ่มขึ้น 0.10 บาท
CPF มูลค่าการซื้อขาย 1,718.71 ล้านบาท ปิดที่ 27.00 บาท เพิ่มขึ้น 0.50 บาท